Bratislava 3. júna (TASR) - Kresťania na Slovensku podobne ako v iných krajinách slávia v týchto dňoch svätodušné sviatky nazývané u nás aj Turíce. Po Vianociach a Veľkej noci sú najvýznamnejšou udalosťou cirkevného roka. Veriaci si pripomínajú zoslanie Ducha Svätého, ktorý sa zjavil apoštolom v 50. deň po zmŕtvychvstaní Ježiša Krista v podobe ohnivých jazykov, aby posilnil ich vôľu pri šírení evanjelia.
Ako povedal pri príležitosti svätodušných sviatkov pripadajúcich tento rok na 3. a 4. júna dekan mesta Bratislavy Mons. Ján Formánek, príchod Ducha Svätého je garantom Kristovej vykupiteľskej úlohy. Duch Svätý osvecuje myseľ a posilňuje vôľu ľudí. Prostredníctvom Ducha Svätého Boh stále prichádza medzi ľudí.
V katolíckych kostoloch sa dnes konajú slávnostné sväté omše. V sobotu večer im predchádzali omše na vigíliu zoslania Ducha Svätého.
V evanjelickej cirkvi svätia Svätodušnú nedeľu i Svätodušný pondelok, aj keď nie je dňom pracovného pokoja, ako prvú a druhú slávnosť svätodušnú.
Svätodušné sviatky slávia aj veriaci iných kresťanských cirkví v SR a vo svete.